Við hátíðlega athöfn í Brussel í gærkvöldi var Stykkishólmsbær útnefndur EDEN-gæðaáfangastaður í Evrópu 2011 fyrir varðveislu og endurnýjun menningarminja og metnaðarfulla stefnu í sjálfbærri þróun í ferðaþjónustu . Líkt og Skessuhorn fjallaði um fyrr í sumar fékk bæjarfélagið viðurkenninguna vegna markvissrar uppbyggingar gömlu húsanna í bænum sem gengið hafa í endurnýjun lífdaga og öðlast nýtt hlutverk í ferðaþjónustu , þar sem sjálfbærni - og umhverfishugsun er í forgrunni . Verðlaunin voru afhent í tengslum við Ferðamáladag Evrópu , sem var í gær . Í rökstuðningi dómnefndar segir meðal annars : “ Stykkishólmur hefur eflst sem áfangastaður fyrir ferðamenn á síðustu árum og gegnir ferðaþjónusta æ mikilvægara hlutverki í atvinnusköpun og tekjuöflun bæjarins . Við uppbyggingu ferðaþjónustunnar hefur m.a. verið tekið mið af hugmyndafræði sjálfbærrar þróunar um varðveislu menningarminja , sögu og náttúru . Eitt helsta aðdráttarafl Stykkishólms eru gömlu húsin sem hafa gengið í gegnum endurnýjun lífdaga og gegna nú mörg hver ferðaþjónustutengdu hlutverki . ” EDEN-gæðaáfangastaðir “ European Destination of Excellence ” er samevrópskt verkefni sem Ferðamálastofa heldur utan um fyrir Íslands hönd . Markmið þess er að vekja athygli á gæðum , fjölbreytileika og sameiginlegum einkennum evrópskra áfangastaða og kynna til sögunnar nýja , lítt þekkta , áfangastaði vítt og breitt um Evrópu þar sem áhersla er lögð á ferðaþjónustu í anda sjálfbærni . Allir EDEN verðlaunahafar fá töluverða umfjöllun og kynningu í fjölmiðlum í Evrópu í tengslum við verðlaunaafhendinguna og á vefsíðum og kynningarritum EDEN verkefnisins eftir það . EDEN verðlaunin eru bæði viðurkenning á gæðum viðkomandi áfangastaðar og hafa mikla þýðingu fyrir markaðssetningu .